பன்னாட்டு அறுவை சிகிச்சை நிபுணர்கள் கல்லூரி

பன்னாட்டு அறுவை சிகிச்சை நிபுணர்கள் கல்லூரி (International College of Surgeons) என்பது உலகளாவிய அளவில் செயல்படும் ஒரு தொழில்முறை மருத்துவ அமைப்பாகும். இக்கல்லூரி உலகம் முழுவதும் உள்ள அறுவை சிகிச்சை நிபுணர்கள் மற்றும் தொடர்புடைய மருத்துவ நிபுணர்களை ஒன்றிணைத்து, அறுவை சிகிச்சைத் துறையின் தரத்தை மேம்படுத்துவதை நோக்கமாகக் கொண்டுள்ளது. 1935 ஆம் ஆண்டில் அங்கேரியில் பிறந்த அமெரிக்க அறுவை சிகிச்சை நிபுணரான மருத்துவர் மேக்சு தோரெக்கு என்பவரால் நிறுவப்பட்டது. தற்போது இதன் தலைமையகம் அமெரிக்காவின் இலினொய் மாநிலத்திலுள்ள சிகாகோ நகரில் அமைந்துள்ளது. உலக சுகாதார நிறுவனம், ஐக்கிய நாடுகள் சபை மற்றும் அது போன்ற பிற அமைப்புகளுடன் இணைந்து மேற்கொள்ளப்படும் கூட்டுத் திட்டங்கள் மூலம் பன்னாட்டு அறுவை சிகிச்சை நிபுணர்கள் கல்லூரி செயல்படுகிறது. இவ்வமைப்பு பன்னாட்டு அறுவைச் சிகிச்சை என்ற இதழை வெளியிடுகிறது. இது உலகின் பல நாடுகளில் மாநாடுகள், கூட்டங்கள் மற்றும் கருத்தரங்குகளை நடத்துகிறது. சிகாகோவில் உள்ள பன்னாட்டு அறுவை சிகிச்சை அறிவியல் அருங்காட்சியகத்தை நிர்வகிக்கிறது. நோக்கங்கள் உலக நாடுகளின் அறுவை சிகிச்சை நிபுணர்களிடையே ஒத்துழைப்பை ஊக்குவித்தல், அறுவை சிகிச்சை கல்வி மற்றும் ஆராய்ச்சியை மேம்படுத்துதல், பன்னாட்டு மாநாடுகள் மற்றும் மருத்துவக் கருத்தரங்குகளை நடத்துதல், மனிதாபிமான மருத்துவப் பணிகளை மேற்கொள்ளுதல், மருத்துவ அறிவைப் பரப்பும் பன்னாட்டு அறுவைச் சிகிச்சை என்ற ஆய்விதழை வெளியிடுதல் ஆகியவை இக்கல்லூரியின் நோக்கங்களாகும். மேற்கோள்கள்